ראסל וסטברוק

ראשית חייו

וסטברוק נולד בלונג ביץ', קליפורניה לראסל וסטברוק האב ושאנון הורטון. בצעירותו שיחק בנבחרת הכדורסל של בית הספר התיכון לוזינגר שבלוס אנג'לס. לאחר עונתו האחרונה בתיכון, בה הפגין יכולת מרשימה כאשר קבע ממוצעים של 25.1 נקודות, 8.7 ריבאונדים, 2.3 אסיסטים ו-3.1 חטיפות למשחק, זומן לאוניברסיטת קליפורניה בלוס אנג'לס המוכרת גם בשם UCLA ושיחק בה במשך שנתיים. בעונתו הראשונה ב-UCLA לא היה גורם משמעותי ולא קיבל הזדמנויות משחק רבות. עם זאת, ניצל את דקות המשחק המועטות שלו עד תום ואף קלע 11 נקודות ב-11 דקות נגד אוניברסיטת לונג' ביץ' סטייט ב-28 בנובמבר 2006. עד סיום העונה שמר על יציבות יחסית וקלע 3.4 נקודות בכ-9 דקות בלבד בממוצע למשחק.
בעונתו השנייה במכללות כבר היה וסטברוק משמעותי בהרבה ברוטציית UCLA ויחד עם קווין לאב ודארן קוליסון הוביל את הקבוצה לזכייה באליפות הליגה המחוזית ולהעפלה לפיינל פור טורניר אליפות המכללות. וסטברוק, שסיים את העונה עם ממוצעים של 12.7 נקודות, 3.9 ריבאונדים ו-4.3 אסיסטים למשחק, נבחר לשחקן ההגנה של העונה במחוז הפסיפיק-10 וכן לחמישיית ההגנה של העונה ולחמישיית העונה השלישית.

KB3

על נעליו וגומיית היד של וסטברוק רשום KB3 שנובע מחברו של וסטברוק: קלסי ברס השלישי. שניהם גדלו יחד בבלוס אנג'לס ושיחקו באותה קבוצה אבל ב - 2004 קלסי נפטר באמצע משחק מלב מוגדל (מחלות לב כרוניות) וסטברוק לא שכח אותו.

2008–2016: עידן וסטברוק ודוראנט

לאחר סיום לימודיו באוניברסיטת UCLA, נרשם וסטברוק לדראפט ה-NBA ‏2008 ונבחר במקום הרביעי על ידי סיאטל סופרסוניקס. מיד לאחר הדראפט עברו הסופרסוניקס לאוקלהומה סיטי ושינו את שמם לאוקלהומה סיטי ת'אנדר. וסטברוק החל את הקריירה המקצוענית שלו בצורה מצוינת, נבחר לרוקי החודש ב-NBA בדצמבר 2008 ובפברואר 2009 ואף השיג "טריפל דאבל" ראשון בקריירה, לאחר שקלע 17 נקודות, הוריד 10 ריבאונדים ומסר 10 אסיסטים במשחק נגד דאלאס מאבריקס ב-2 במרץ. למרות יכולתו הטובה, לא הצליח לסייע רבות לקבוצתו שהייתה בעונה זו אחת הקבוצות החלשות בליגה וסיימה את העונה הסדירה במאזן 23–59. וסטברוק נבחר לחמישיית הרוקיז של העונה לאחר שסיים רביעי בבחירות לרוקי השנה, אחרי דריק רוז, או.ג'יי. מאיו וברוק לופז.
את עונת 2009/2010 פתחה אוקלהומה עם תקוות רבות עקב התפתחותם של כוכבי הקבוצה הצעירים, וסטברוק, קווין דוראנט, ג'ף גרין ושחקנים צעירים נוספים. הקבוצה השיגה במהלך העונה הסדירה מאזן של 32–50 שהקנה לה את המקום השמיני במערב. מבחינה אישית המשיך וסטברוק במגמת השיפור שלו והפך לאחד השחקנים הבולטים בליגה עם ממוצעים של 16.1 נקודות, 8 אסיסטים (שמיני בליגה) וכמעט 5 ריבאונדים למשחק. בסיבוב הראשון בפלייאוף התמודדה אוקלהומה נגד האלופה מאשתקד, לוס אנג'לס לייקרס, בסדרה בה הגיע וסטברוק ליכולת שיא. לאחר שני משחקי חוץ, חזרה אוקלהומה בפיגור 0–2 לביתה ובהובלתו של וסטברוק שהעמיד 27 נקודות, 8 ריבאונדים ו-4 אסיסטים במשחק השלישי ו-18 נקודות, 8 ריבאונדים ו-6 אסיסטים במשחק הרביעי, השוותה את תוצאת הסדרה ל-2-2. למרות נחישותם הרבה הפסידו הת'אנדר בשני המשחקים הנותרים והודחו מהפלייאוף לאחר הפסד 2–4 בסדרה.
בפברואר 2011 נבחר לראשונה על ידי מאמני הליגה למשחק האולסטאר, שנה לאחר מכן נבחר בפעם השנייה. בעונת 2011/2012, שהייתה עונה מקוצרת בעקבות השבתת הליגה בתחילת העונה, נבחר לחמישיית העונה השנייה. במשחקי הפלייאוף הגיעה הקבוצה עד לגמר, לראשונה מאז המעבר מסיאטל. הקבוצה הפסידה את הסדרה בחמישה משחקים, כאשר במהלך המשחק הרביעי קלע וסטברוק 43 נקודות, שלא הספיקו לניצחון.
את עונת 2012/2013 סיימה הקבוצה במקום הראשון במערב ובסיבוב הראשון התמודדה מול יוסטון רוקטס. לקראת סיום המשחק השני בסדרה התנגש וסטבורק בפטריק בוורלי, שחקן הרוקטס. כתוצאה מההתנגשות נקרעה רצועת הברך של השחקן, שנאלץ לעבור ניתוח והחמיץ את המשך הפלייאוף. יומיים לאחר הפציעה עבר ניתוח בברכו. בתחילת אוקטובר עבר ניתוח נוסף, שמנע ממנו לשחק בשבועיים הראשונים של העונה. נפיחות בברכו חייבה לבצע ניתוח שלישי במהלך חודש דצמבר, ניתוח שהשבית אותו למשך חודש וחצי עד לאחר פגרת האולסטאר. ב-20 בפברואר חזר לשחק, אך עד לסיום העונה שיחק תחת מגבלה של דקות.
דוראנט נפצע ברגלו במהלך אימון טרום עונת 2014/2015. במהלך המשחק השני של העונה נגד הלוס אנג'לס קליפרס, שבר וסטברוק את ידו. ללא שני הכוכבים התקשתה אוקלהומה לנצח ולקראת סוף נובמבר, כשחזר וסטבורק לשחק עמד מאזן הקבוצה על 4–12. במשחקו הראשון לאחר הפציעה שיחק 24 דקות, בהן קלע 32 נקודות, בניצחון על הניו יורק ניקס. בתחילת חודש פברואר השווה את שיא הקריירה שלו, כשקלע 45 נקודות מול ניו אורלינס פליקנס ויומיים אחר כך קבע שיא חדש כשקלע 48 נקודות נגד אותה הקבוצה.
באולסטאר 2015 עלה מהספסל, קלע 41 נקודות, ונבחר ל-MVP של המשחק בניצחון המערב 163-158. שלושה משחקים לסיום העונה חצה לראשונה את רף 50 הנקודות וקבע שיא אישי חדש של 54 נקודות במשחק ההפסד לאינדיאנה פייסרס.
בסיום עונה זו זכה בתואר מלך הסלים עם 28.1 נקודות בממוצע למשחק, אך הקבוצה סיימה במקום התשיעי ולא העפילה למשחקי הפלייאוף.
עונה לאחר מכן נבחר שוב לאולסטאר, הפעם כשחקן חמישייה. בסיום המשחק זכה בפעם השנייה ברציפות בתואר ה-MVP. במהלך העונה השיג 18 טריפל דאבלים. הקבוצה הגיעה עד לגמר המערב, אך הפסידה את הסדרה לגולדן סטייט ווריורס בשבעה משחקים, אף על פי שהובילה 1–3.

2016–2019: שחקן מוביל

דוראנט, שהפך לשחקן חופשי בסיום העונה, עזב את הקבוצה ועבר לווריורס. העזיבה הובילה ליחסים מתוחים בין השניים. בעקבות העזיבה, הפך לשחקן המוביל של הקבוצה בכל שלוש הקטגוריות הסטטיסטיות המובילות (נקודות, ריבאונדים ואסיסטים). במהלך העונה קבע מספר רב של שיאי ליגה ושיאים אישיים - הוא סיים את העונה בממוצע של טריפל דאבל, השחקן היחיד שהגיע להישג זה מלבד אוסקר רוברטסון. במהלך העונה השיג 42 טריפל דאבלים ושבר את שיאו של רוברטסון עם שלשת ניצחון על הבאזר. במשחק נגד אורלנדו מג'יק, השיג ראסל טריפל דאבל הכולל 57 נקודות, ובכך השיג את כמות הנקודות הגבוהה ביותר אי פעם ב-NBA שנקלעה בטריפל דאבל. במשחק נגד פורטלנד טרייל בלייזרס קלע 58 נקודות וקבע שיא קריירה אישי. למרות ההישגים לא נבחר לחמישיית המערב במשחק האולסטאר, לאחר שבבחירות האוהדים הגיע שלישי אחרי ג'יימס הארדן וסטפן קרי. הדבר הוביל לביקורות רבות מצד שחקנים, מאמנים ופרשנים בליגה. את העונה סיים כמלך הסלים של הליגה עם ממוצע 31.6 נקודות למשחק וזכה בתואר ה-MVP של העונה הסדירה. למרות ההישגים המרשימים בעונה הסדירה, בפלייאוף הודחה הקבוצה כבר בסיבוב הראשון לאחר חמישה משחקים מול יוסטון.
בספטמבר, לאחר שהקבוצה החתימה את פול ג'ורג' וכרמלו אנתוני, חתם על הארכת חוזה לחמש עונות נוספות תמורת 205 מיליון דולר. הוא המשיך להשיג הישגים סטטיסטים מרשימים, כשסיים גם את שתי העונות הבאות עם ממוצע טריפל דאבל, כולל דאבל-טריפל-דאבל (20+ בשלוש קטגוריות) שהושג במהלך אפריל 2019 במשחק מול לוס אנג'לס לייקרס. למרות זאת בשתי העונות לא הצליחה הקבוצה בהנהגתו לעבור את הסיבוב הראשון של הפלייאוף והודחה על ידי יוטה ופורטלנד, בהתאמה.

2019: המעבר ליוסטון

ביולי 2019 הועבר בטרייד לקבוצת יוסטון רוקטס תמורת כריס פול ושתי בחירות סיבוב ראשון בדראפט.

סגנון משחק

פרק זה דורש שכתוב. אתם מוזמנים לתרום לוויקיפדיה ולשכתב אותו. 
וסטברוק נחשב לאחד מהשחקנים הטובים ב-NBA. הוא נבחר למקום החמישי במשאל השנתי של ESPN.
וסטברוק ידוע באגרסיביות ובאנרגיות שהוא מכניס למשחק. הוא נחשב לאחד מהרכזים הבולטים של הדור הבא שמתמקדים יותר בקליעה מאשר מסירה.
על סגנון זה וסטברוק קיבל ביקורות רבות שהוא "משתולל", "פרוע". מבקרי ספורט טענו שהוא לא צריך להיות רכז ושהוא צריך למסור לפני שהוא מתכוון לפרוץ או לזרוק. וסטברוק הגיב על טענות אלה באומרו "אני לא רכז כמו פול או רונדו, אני רכז מסוג אחר. אני רכז יותר סקורר ואתלטי... זה הסגנון שלי ואני לא מתכוון לשנות אותו".
כמו כן, וסטברוק נחשב לאחד השחקנים האתלטים ב-NBA. הוא ידוע במהירות, בכוח מתפרץ, ובעוצמה הפיזית שלו. אחמד ראשיד אמר עליו "נראה כי כל מה שוסטברוק עושה, הוא עושה את זה ב-100 מיילים לשעה".
בעונת 2016–2017, לצד השיאים האישיים ביכולתו ובסטטיסטיקה שלו, זכה וסטברוק לביקורת כי הוא אנוכי מדי, גם ביחס לסגל השחקנים שאיתו בקבוצה, יחד עם ביקורת מרומזת על כך שהוא מתאמץ להשיג את הסטטיסטיקה האישית לפני הריכוז בניהול המשחק.

נבחרת לאומית

בפברואר 2010 נכלל וסטברוק בסגל המורחב של נבחרת ארצות הברית לאליפות העולם 2010 ולבסוף אף נכלל בסגל הסופי לטורניר. באליפות עצמה היטיב וסטברוק לשחק ביחס לשחקן צעיר כמוהו, ועם ממוצעים של 9.1 נקודות, 2.8 ריבאונדים, 2.6 אסיסטים ו-1.3 חטיפות למשחק וזכה עם הנבחרת במדליית הזהב לראשונה מאז 1994. שנתיים לאחר מכן היה שותף לנבחרת שזכתה במדליית הזהב באולימפיאדת לונדון. ביוני 2016 הודיע כי לא יקח חלק בנבחרת שהשתתפה באולימפיאדת ריו דה ז'ניירו.

סטטיסטיקות קריירה ב-NBA

נכון לסוף עונת 2018/2019.